અમર ચિત્રકથાનું વિચારબીજ કેવી રીતે રોપાયું એ પણ જાણવા જેવું છે. ૧૯૬૭માં દૂરદર્શન પર બાળકો માટેની એક સ્પર્ધા યોજાઈ હતી, એમાં એક પ્રશ્ન હતો ‘રામની માતાનું નામ શું?’ બાળકો એ સવાલનો જવાબ આપી ન શક્યાં. એ જ બાળકો ગ્રીસની પુરાણકથાઓના સવાલોના ફટાફટ જવાબ આપતાં હતાં (આજે જેમ બાળકો અમેરિકન પ્રેસિડેન્ટ ઓબામાને ઓળખે છે, પણ ભારતનાં રાષ્ટ્રપ્રમુખ કોણ એમ પૂછો તો માથું ખંજવાળે છે). ટીવી પર એ સ્પર્ધા જોનારા અનેક લોકો હશે, પણ એમાંથી એક – ટાઇમ્સ ઓફ ઇન્ડિયાના બુક ડિવિઝનમાં કામ કરતા અનંત પાઈને આ આખી વાત ખટકી – ભારતના સૌથી લોકપ્રિય ગ્રંથ રામાયણ વિશેની આવી સાદી વાત પણ બાળકોને ખબર નથી? ભારતીય સંસ્કૃતિ વિશે વિગતવાર નહીં તો સામાન્ય ખ્યાલ તો હોવો જોઈએને?